CHAYO-AUCT สมประโยชน์ทั้งคู่.!
การประกาศผนึกกำลังกันระหว่างบริษัท CHAYO และ AUCT เพื่อลุยซื้อหนี้กลุ่มลีสซิ่ง ทั้งรถจักรยานยนต์และรถยนต์ เข้ามาบริหาร ถือเป็นอีกดีลที่ดูน่าสนใจ
การประกาศผนึกกำลังกันระหว่างบริษัท CHAYO และ AUCT เพื่อลุยซื้อหนี้กลุ่มลีสซิ่ง ทั้งรถจักรยานยนต์และรถยนต์ เข้ามาบริหาร ถือเป็นอีกดีลที่ดูน่าสนใจ
1 ก.พ. 2564

สำนักข่าวรัชดา
การประกาศผนึกกำลังกันระหว่างบริษัท ชโย กรุ๊ป จำกัด (มหาชน) หรือ CHAYO และบริษัท สหการประมูล จำกัด (มหาชน) หรือ AUCT เพื่อลุยซื้อหนี้กลุ่มลีสซิ่ง ทั้งรถจักรยานยนต์และรถยนต์ เข้ามาบริหาร ถือเป็นอีกดีลที่ดูน่าสนใจ..!!
เพราะเป็นการใช้ความถนัดของแต่ละฝ่ายมาต่อยอดธุรกิจกันและกัน…
โดยในฝั่งของ CHAYO ทำธุรกิจหลักบริหารหนี้ ทั้งที่เป็นหนี้เสีย (NPL) และสินทรัพย์รอการขาย (NPA) ซึ่งต้องยอมรับว่า ธุรกิจนี้มีโอกาสเติบโตสูง จากจำนวนหนี้ที่มีแนวโน้มเพิ่มมากขึ้น และที่สำคัญเป็นธุรกิจที่มีมาร์จิ้นสูง…
สะท้อนได้จากผลงานของ CHAYO ในช่วงที่ผ่านมา…ปี 2561 รายได้รวม 264 ล้านบาท กำไรสุทธิ 85 ล้านบาท อัตรากำไรสุทธิ 32.30% ปี 2562 รายได้รวม 317 ล้านบาท กำไรสุทธิ 111 ล้านบาท อัตรากำไรสุทธิ 35.05% ส่วนปี 2563 แค่ 9 เดือนแรกทั้งรายได้และกำไรมากกว่าทั้งปี 2562 ไปแล้ว โดยรายได้รวมอยู่ที่ 378 ล้านบาท กำไรสุทธิ 119 ล้านบาท อัตรากำไรสุทธิ 31.42%
ขณะที่ในภาวะปัจจุบัน สถาบันการเงินและนอนแบงก์มีการขายหนี้กลุ่มสินเชื่อรถจักรยานยนต์และรถยนต์ออกมามากขึ้น ซึ่งข้อดีของการซื้อหนี้กลุ่มนี้ คือ เป็นหนี้ที่มีหลักประกัน (รถ) แถมมีอายุหนี้ที่สั้น ทำให้หมุนเวียนได้เร็ว ก็เป็นโอกาสของ CHAYO
แต่ CHAYO อาจไม่ถนัดในการนำทรัพย์มาประมูลขายทอดตลาด…
เลยเป็นที่มาของการดึง AUCT เขามาเสริมแกร่งธุรกิจ ซึ่งจะทำให้ 1) CHAYO มีช่องทางในการขายทรัพย์ออกไป หรือมีที่ปล่อยของนั่นเอง…และ 2) จะได้ค่าขายรถเข้ามา
ฟาก AUCT ซึ่งเป็นคนกลางในการจัดประมูลทรัพย์สินทุกประเภท และบริการด้านอื่น ๆ ที่เกี่ยวข้องกับการประมูล…มีความพร้อมในการจัดการประมูลอยู่แล้ว ทั้งในแง่ของพื้นที่สำหรับการจัดเก็บรถที่จะเข้าประมูลได้ถึง 30,000-40,000 คัน ผ่าน 2 ช่องทางหลัก ได้แก่ ช่องทางหน้าลานประมูล และช่องทางออนไลน์
การได้ CHAYO มาเป็นพันธมิตรก็จะทำให้มีสินทรัพย์เข้ามาประมูลมากขึ้น มีโอกาสได้ค่าฟีเพิ่มขึ้น…
จากที่เห็น AUCT เติบโตดีอยู่แล้ว…โดยปี 2560 มีรายได้รวม 564 ล้านบาท กำไรสุทธิ 103 ล้านบาท อัตรากำไรสุทธิ 18.42% ปี 2560 รายได้รวม 698 ล้านบาท กำไรสุทธิ 170 ล้านบาท อัตรากำไรสุทธิ 24.42% ปี 2562 รายได้รวม 812 ล้านบาท กำไรสุทธิ 234 ล้านบาท อัตรากำไรสุทธิ 28.83% ส่วน 9 เดือนแรกปี 2563 รายได้รวม 654 ล้านบาท กำไรสุทธิ 162 ล้านบาท อัตรากำไรสุทธิ 24.84%
ดีลนี้อาจช่วยปั๊มรายได้และกำไรได้โตระเบิดระเบ้อก็ได้…ใครจะไปรู้
ก็ถือเป็นการเอาโนว์ฮาวของแต่ละฝ่าย มา “ปิดจุดอ่อน” – “เสริมจุดแข็ง” ของกันและกัน…
ซึ่งเป็นอีกดีลที่สมประโยชน์ด้วยกันทั้งคู่..!!
CHAYO และ AUCT จึงกลายเป็นคู่หูคู่ใหม่ที่น่าจับตามอง…
จะว่าไปการหาพันธมิตรมาเสริมแกร่งธุรกิจก็ไม่ใช่โมเดลใหม่เหม่ยอะไรหรอก…เพียงแต่ในยามที่เกิดวิกฤติโควิดเช่นนี้ “การสู้ไปด้วยกัน” น่าจะเป็นคาถาสู้วิกฤติได้ดีสุด…
หรือใครจะเถียง…
อิ อิ อิ…